钦定古今图书集成/明伦汇编/家范典/第011卷 > 礼记 > 《丧服四制》
## 钦定古今图书集成/明伦汇编/家范典/第011卷 > 礼记 > 《丧服四制》

资于事父以事母而爱同。天无二日，土无二王，国无
二君，家无二尊，以一治之也。故父在为母齐衰期者，
见无二尊也。

始死，三日不怠，三月不解，期悲哀，三年忧，恩之杀也。
圣人因杀以制节，此丧之所以三年。贤者不得过，不
肖者不得不及，此丧之中庸也，王者之所常行也。《书》
曰：“高宗谅暗，三年不言。”善之也。

父母之丧，衰冠绳缨菅屦，三日而食粥，三月而沐，期
十三月而练冠，三年而祥。比终兹三节者，仁者可以
观其爱焉，知者可以观其理焉，彊者可以观其志焉。
礼以治之，义以正之，孝子弟弟贞妇，皆可得而察焉。